Nariadenie Komisie (ES) č. 418/2001
z 1. marca 2001
o povolení nových doplnkových látok a nového používania doplnkových látok v krmivách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Komisie 70/524/EHS z 23. novembra 1970 o doplnkových látkach v krmivách [1], naposledy zmenenú a doplnenú nariadením Komisie (ES) č. 2697/2000 [2], a najmä na jej článok 4,
keďže:
(1) Smernica 70/524/EHS ustanovuje, že nové doplnkové látky alebo nové používanie doplnkových látok možno povoliť po preskúmaní žiadosti podľa článku 4 smernice.
(2) Článok 9e (1) smernice ustanovuje, že nové doplnkové látky a nové používanie doplnkových látok možno dočasne povoliť, ak podmienky smernice 70/524/EHS ustanovené v článku 3a b) až e) sú splnené a je odôvodnené predpokladať so zreteľom na dostupné výsledky, že pri ich používaní vo výžive zvierat, majú niektorý z účinkov uvedených v článku 2a). Takéto dočasné povolenie možno udeliť na obdobie do štyroch rokov, ak ide o doplnkové látky uvedené v časti II prílohy C smernice.
(3) Posúdenie predloženej dokumentácie ukázalo, že nové prípravky mikroorganizmov a enzýmov a nové používanie prípravkov mikroorganizmov a enzýmov opísané v prílohe I a II spĺňajú vyššie uvedené podmienky a môžu byť preto dočasne povolené na obdobie štyroch rokov.
(4) Článok 2(aaa) smernice 70/524/EHS vyžaduje, aby povolenie kokcidiostatík bolo viazané na osobu zodpovednú za ich uvádzanie do obehu.
(5) Článok 9b smernice 70/524/EHS ustanovuje, že takéto látky budú povoľované na obdobie 10 rokov od dátumu nadobudnutia účinnosti konečného povolenia, ak podmienky ustanovené v článku 3a smernice 70/524/EHS sú splnené.
(6) Posúdenie predloženej dokumentácie ukázalo, že kokcidiostatiká opísané v prílohe III spĺňajú všetky požiadavky článku 3a, ak sú používané pre kategórie zvierata za podmienok opísaných v zmienenej prílohe.
(7) Posúdenie dokumentácie ukázalo, že určité postupy možno vyžadovať na ochranu pracovníkov pred účinkami doplnkových látok. Takáto ochrana by však mala byť zabezpečená uplatnením smernice rady 89/391/EHS z 12. júna 1989 o zavádzaní opatrení na podporu zlepšenia bezpečnosti a zdravia pracovníkov pri práci [3] a s ňou súvisiacich smerníc.
(8) Vedecký výbor pre výživu zvierat dodal priaznivé stanovisko vzhľadom na neškodnosť prípravkov enzýmov a mikroorganizmov a kokcidiostatík a vzhľadom na priaznivý účinok kokcidiostatík na živočíšnu výrobu, za podmienok opísaných v zmienených prílohách.
(9) Opatrenia ustanovené v tomto nariadení sú v súlade so stanoviskom Stáleho výboru pre krmivá,
PRIJALA TOTO NARIADENIE:
Článok 1
Prípravky patriace do skupiny "Mikroorganizmy" uvedené v prílohe I tohto nariadenia sa povoľujú na používanie ako doplnkové látky vo výžive zvierat za podmienok ustanovených v tejto prílohe.
Článok 2
Prípravky patriace do skupiny "Enzýmy" uvedené v prílohe II tohto nariadenia sa povoľujú na používanie ako doplnkové látky vo výžive zvierat za podmienok ustanovených v tejto prílohe.
Článok 3
Doplnková látka patriaca do skupiny "Kokcidiostatiká a iné liečivé látky" uvedená v prílohe III tohto nariadenia sa povoľuje na použitie ako doplnková látka vo výžive zvierat za podmienok ustanovených v tejto prílohe.
Článok 4
Toto nariadenie nadobúda účinnosť v deň nasledujúci po dni jeho uverejnenia v Úradnom vestníku Európskych spoločenstiev.
Bude sa uplatňovať od 1. marca 2001.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 1. marca 2001